Respublikada ayrim davlat teatrlari faoliyatini tashkil etish chora-tadbirlari toʻgʻrisida
(resolution, 2020-11-30)

Oʻzbekiston Respublikasi Prezidentining “Madaniyat va sanʼat sohasining jamiyat hayotidagi oʻrni va taʼsirini yanada oshirish chora-tadbirlari toʻgʻrisida” 2020-yil 26-maydagi PF-6000-son Farmoni ijrosini taʼminlash, shuningdek respublika hududlarida teatr sanʼatining boy anʼanalarini yanada yuksaltirish maqsadida Vazirlar Mahkamasi qaror qiladi: 1. Oʻzbekiston Respublikasi Madaniyat vazirligi, Navoiy, Toshkent, Namangan va Sirdaryo viloyatlari hokimliklarining: Navoiy va Toshkent viloyatlarida — qoʻgʻirchoq teatrlari va musiqali drama teatrlari; Namangan va Sirdaryo viloyatlarida — qoʻgʻirchoq teatrlari (keyingi oʻrinlarda — davlat teatrlari) faoliyatini tashkil etish toʻgʻrisidagi taklifi maʼqullansin. 2. Belgilab qoʻyilsinki: davlat teatrlari davlat muassasasi hisoblanadi; davlat teatrlarini boshqarish va moliyalashtirish Vazirlar Mahkamasining “Davlat teatrlari va konsert-tomosha muassasalari faoliyatini yanada takomillashtirish chora-tadbirlari toʻgʻrisida” 2019-yil 18-apreldagi 329-son qaroriga muvofiq amalga oshiriladi; Oʻzbekiston Respublikasi Madaniyat vazirligi huzuridagi “Yagona buyurtmachi xizmati” injiniring kompaniyasi davlat teatrlari binolarini qurish va jihozlash boʻyicha buyurtmachi tashkilot hisoblanadi. 3. Oʻzbekiston Respublikasi Madaniyat vazirligi: Navoiy, Toshkent, Namangan va Sirdaryo viloyatlari hokimliklari bilan birgalikda ikki oy muddatda teatr sohasidagi malakali mutaxassislarni jalb qilgan holda, ilgʻor xorijiy tajriba va texnik yechimlar hamda zamonaviy shaharsozlik tamoyillaridan kelib chiqib, davlat teatrlari binolarining konsepsiyasini ishlab chiqsin va tasdiqlasin; Iqtisodiy taraqqiyot va kambagʻallikni qisqartirish vazirligi bilan birgalikda davlat teatrlari binolarining loyiha-smeta hujjatlarini ishlab chiqish uchun talab etiladigan mablagʻlarni 2021-yilga moʻljallangan Investitsiya dasturining Oʻzbekiston Respublikasi Madaniyat vazirligi uchun ajratilgan limitlar doirasida markazlashtirilgan kapital qoʻyilma mablagʻlarini qayta taqsimlash hisobidan yoʻnaltirsin; ikki oy muddatda Navoiy, Namangan, Sirdaryo, Qashqadaryo, Xorazm va Toshkent viloyatlari davlat teatrlari binolarini qurish va zamonaviy uskunalar bilan jihozlashni 2021 — 2023-yillarga moʻljallangan Oʻzbekiston Respublikasining ijtimoiy va ishlab chiqarish infratuzilmasini rivojlantirish dasturiga kiritish yuzasidan tegishli takliflarni ishlab chiqib, belgilangan tartibda taqdim etsin. 4. Oʻzbekiston Respublikasi Moliya vazirligi davlat teatrlarining faoliyatini moliyalashtirish uchun zarur mablagʻlarni ushbu teatrlar binolarini qurish ishlari yakunlanib, belgilangan tartibda foydalanishga topshirilgandan soʻng Oʻzbekiston Respublikasi Davlat budjeti parametrlarini shakllantirishda nazarda tutsin. 5. Oʻzbekiston Respublikasi Madaniyat vazirligi davlat teatrlarining binolari belgilangan tartibda foydalanishga topshirilgandan soʻng bir oy muddatda: a) ularning ustavi ishlab chiqilishini va belgilangan tartibda davlat roʻyxatidan oʻtkazilishini; malakali kadrlar bilan taʼminlanishini hamda samarali faoliyat yuritishini; b) davlat teatrlarining budjetdan tashqari mablagʻlari, yuridik va jismoniy shaxslarning homiylik xayriyalari hamda qonun hujjatlari bilan taqiqlanmagan boshqa manbalar hisobidan: respublika va xorijiy teatrlarning malakali mutaxassislarini jalb qilgan holda davlat teatrlari ijodkorlariga rejissura va aktyorlik mahorati hamda sahna harakati va sahna nutqi boʻyicha maxsus mahorat darslari tashkil etilishini; davlat teatrlarida tajribali aktyorlarni jalb qilgan holda iqtidorli yoshlarni aniqlash va ularda artistik qobiliyatlarini rivojlantirishga qaratilgan toʻgaraklarni tashkil etishni taʼminlasin. 6. Davlat teatrlarining har biriga 1 tadan shaxsiy xizmat yengil avtotransport vositalarini va 1 tadan maxsus transport (avtobus)ni saqlash uchun limit ajratilsin. 7. Navoiy, Toshkent, Namangan va Sirdaryo viloyatlari hokimliklari: davlat teatrlariga yangi binolar qurish uchun belgilangan tartibda shahar markazidan tomoshabinlar tashrif buyurishiga har tomonlama qulay, transport, muhandislik-kommunikatsiya infratuzilmasi mavjud boʻsh turgan yer maydonlari ajratilishini; davlat teatrlari faoliyati yoʻlga qoʻyilgandan soʻng ularga 1 tadan shaxsiy xizmat yengil avtotransport vositasi, 1 tadan avtobus xarid qilish uchun mahalliy budjetning qoʻshimcha manbalari hisobidan mablagʻ ajratilishini; davlat teatrlari faoliyati samaradorligini oshirish, ularning ijodiy faoliyatini rivojlantirish va moddiy-texnika bazasini mustahkamlash maqsadida “doʻstlar klublari”ni tashkil etish va homiy tashkilotlar bilan teatrlar hamkorligi yoʻlga qoʻyilishini; har chorak yakuni boʻyicha “doʻstlar klublari”ni tashkil etish va ularning faoliyati doirasida amalga oshirilgan ishlar yuzasidan Oʻzbekiston Respublikasi Madaniyat vazirligiga axborot kiritib borilishini taʼminlasin. 8. Oʻzbekiston Respublikasi Madaniyat vazirligi: a) Axborot texnologiyalari va kommunikatsiyalarini rivojlantirish vazirligi bilan birgalikda yangi tashkil etiladigan davlat teatrlarida quyidagilarni nazarda tutuvchi zamonaviy axborot-kommunikatsiya tizimlarini teatrlarning budjetdan tashqari mablagʻlari, yuridik va jismoniy shaxslarning homiylik xayriyalari hamda qonun hujjatlari bilan taqiqlanmagan boshqa manbalar hisobidan joriy etsin: Oʻzbekiston Respublikasi Vazirlar Mahkamasining 2019-yil 10-yanvardagi “Bilet operatsiyalarining yagona elektron tizimini yaratish va joriy qilish chora-tadbirlari toʻgʻrisida”gi 18-son qarori bilan belgilangan tartib asosida Bilet operatsiyalarining yagona elektron tizimiga ulanish; davlat teatrlarini Oʻzbekiston Respublikasi Madaniyat vazirligining yagona elektron axborot tizimiga ulangan videokuzatuv kameralari va avtomatik tizimlar (turniketlar) bilan jihozlash hamda kelgusida “Xavfsiz shahar” apparat-dasturiy kompleksiga integratsiyalash; tashrif buyuruvchilar uchun belgilangan tartibda Wi-Fi xizmatini joriy etish; b) Oʻzbekiston Badiiy akademiyasi, Iqtisodiy taraqqiyot va kambagʻallikni qisqartirish vazirligi bilan birgalikda 2021/2022 oʻquv yilidan boshlab: Oʻzbekiston davlat sanʼat va madaniyat institutida “Qoʻgʻirchoq yasash texnologiyasi” ixtisosligi boʻyicha taʼlim yoʻnalishini ochish; qoʻgʻirchoq teatri rejissorligi, aktyorligi va dramaturgiya yoʻnalishi boʻyicha maxsus sirtqi boʻlimlarni tashkil qilish; Kamoliddin Behzod nomidagi Milliy rassomlik va dizayn institutida “Qoʻgʻirchoq teatri rassomi” ixtisosligi boʻyicha taʼlim yoʻnalishini ochish choralarini koʻrsin. 9. Mazkur qarorning bajarilishini nazorat qilish Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari B.A. Musayev hamda Oʻzbekiston Respublikasi madaniyat vaziri O.A. Nazarbekov zimmasiga yuklansin.